  Майя Бывальцева Удмурт лулчеберетъя юртлэн учкетэзлэн (концепциезлэн) ӵектосэз 1-тӥ гудырикошконлы дась луоз. 26-тӥ пӧсьтолэзе со пумысен рос-прос вераськон мынӥз «Удмурт Кенеш» огазеяськонлэн исполкомаз. Солэн ёзчиосыз вань вуэм ӵектонъёсты ӧръёсъя люкылӥзы но пусйизы. Удмурт юртын луозы таӵе ӧръёс: лулчеберет, дышетон, ивортодэт сётон, туризм. Соосты азинтон пӧртэм амалъёсын мыноз. Ваньмыз со удмурт калыклэсь лулчеберетъя но историяя кылёсбурзэ утьыны, люканы, азинтыны но вӧлмытыны кулэ. Центрын нимысьтыз инты висъяськоз фольклор кырӟанъя но эктонъя «Айкай» кун театрлы. Со бордын одно ик кылдытэмын луоз нылпи студия — оркестр, эктон, кырӟан ёзэтъёсын. Озьы ик пичи ателье кулэ шуыса чакламын. Со артистъёслы гинэ ӧвӧл, мылкыд карись адямиос понна но мед ужалоз. Со сяна, юрт котырысь интывылэз но ужатыны кулэ. Отын мифъёсысь персонажъёсын яке батыръёсын аллея лэсьтыны луоз. Одно ик кулэ чебер кафе, но со мукетъёсызлэсь мед висъяськоз, пусйизы исполкомлэн ёзчиосыз. Кылсярысь, сиёнэз гурын пӧраны, «удмурт коркае ветлэм кадь мед потоз». Удмурт лулчеберетъя юртлэн нимыз али бырйымтэ на. «ВКонтакте» вотэс бамын со пумысен . Куара сётонэ пыртэмын со нимъёс, кудъёсызлы та дырлы дурбасьтӥсьёс тросгес вал: «Удмурт лулчеберетъя центр», «Удмурт лулчеберетъя «Айкай» центр» «Айкай» центр «Удмурт корка» Вераны кулэ, та вотэс бамын ик котькудӥз мылкыд карись аслэсьтыз нимзэ ӵектыны быгатэ на. Тодэ вайытом, Ижкарын ӟуч драмая В. Г. Короленко ним театрлэн азьвыл юртаз Удмурт лулчеберетъя центр кылдытэмын луоз шуыса пумкылъян кутэмын вал «Удмурт Кенешлэн» азьветлӥсьёсыз улосвыл тӧролэсь ужзэ огдырлы быдэсъясен Александр Бречаловен пумиськылэмзы бере. 7-тӥ инвожое удмурт юртлэн пуштросэз пумысен калыкен кенешон ортчиз. Та темая вань иворъёсты лыдӟе «Ижкарысь Удмурт лулчеберетъя юрт» сюжетысь Тегъёс: Мерлык Ижкар Удмуртия УдмуртКенеш удмуртъёс Удмуртлулчеберетъяцентр  